Lukașenko vrea să înăbușe protestele. A trimis pe străzi blindate cu mitraliere și echipament pentru lupte de gherilă.
Aproximativ 20.000 de oameni au protestat ieri în Minsk. Protestele continuă de mai bine de 13 săptămâni. Multe stații de metrou au fost închise; rețelele mobile de internet n-au funcționat.
Lukașenko vrea să înăbușe protestele odată pentru totdeauna. A trimis pe străzi blindate cu mitraliere și echipament pentru lupte de gherilă. Deocamdată, protestatarii nu și-au pierdut suflul și nici nu se lasă intimidați de demonstrația de forță a dictatorului. Zeci de mii de oameni au ieșit iar pe străzile din Minsk și din alte orașe din Belarus. 200 dintre ei au fost bătuți și arestați de forțele de ordine, iar printre victime se află și jurnaliști. Ministrul de Interne din Belarus i-a amenințat pe protestatari că va ordona să se tragă în ei, dar, momentan, poliția s-a limitat la focuri de avertisment.